《戏答 其二》
宋代·徐积

君看月上霜，君看霜下月。不知月盖霜，不知霜盖月。

但觉我一月，上下中央四旁总澄彻。霜是何物如此清，月是何物如此明。

白头老翁坐中庭，半夜可数毛发茎。群阴积聚纯粹精，虾蟆吸尽瑶池津。

银河两道来藏冰，玉龙走入蟠千寻。倩君两耳为我听，其閒恐有波浪声。

初出海时蛟螭鸣，却入海时潮头生。小鲸走入尾闾内，大鲸大鳅寒不睡。

莫教射倒金银宫，鳌背神人难设备。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。